钦定古今图书集成/明伦汇编/氏族典/第594卷 > 《凌迪知万姓统谱》 > 粘割韩奴
## 钦定古今图书集成/明伦汇编/氏族典/第594卷 > 《凌迪知万姓统谱》 > 粘割韩奴

按《金史粘割韩奴传》：“韩奴以护卫从宗弼征伐，赐铠
甲弓矢、战马。初，辽林牙耶律大石称王于北方，署置
南北面官僚，有战马万匹，畜产甚众。皇统四年，回纥
遣使入贡，言大石与其国相邻，大石已死。诏遣韩奴
与其使俱往，因观其国风俗，加武义将军，奉使大石。
韩奴入其境，大石方适野，与韩奴相遇，问韩奴何人，
敢不下马？”韩奴曰：“我上国使也，奉天子之命，来招汝
降，汝当下马听诏。”大石曰：“汝单使来，欲事口舌邪？”使
人捽卜使韩奴跪，韩奴骂曰：“反贼！天子不忍于尔，加
兵遣招汝。尔纵不能面缚请罪阙下，亦当尽敬天子
之使，乃敢反加辱乎？”大石怒，乃杀之。世宗嘉韩奴忠
节，赠昭毅大将军，召其子永和县商酒都监详古、汝
州巡检娄室谕之曰：“汝父奉使万里，不辱君命，能尽
死节，朕甚闵之。”以详古为尚辇局直长，迁武毅将军，
娄室为武器署直长。